Khotso Khiba o ne a hlahele Lesotho ka la 19 Pudungwana 1945 seterekeng se ka borwa ho naha sa Mohale's hoek motsaneng wa Moeaneng. Ka lebaka la ho holela lelapeng le neng le eteletswe pele ke mme wa hae, ntate Khotso jwalo ka ba bang ba dithaka tsa hae ka nako eo, kgolo ya hae ha e ka ya eba e bonolo. Ha a ntse a hola o ile a bontsha thahasello e matla ya ho ngola, ho taka, dipalo ekasitana le mosebetsi wa ho betla mapolanka. Lerato la hae la ho ngola dipale tsa Sesotho, dithothokiso ekasitana le puo ya Sesotho ka kakaretso, le ileng la tota dikolong tse mahareng le tse phahameng. Ha a se a le dilemong tse mahareng, Khiba, eo ka nako eo e neng e le setsebi sa moruo, o ile a ngola dibuka tse latelang, Bophelo ke ntoa le Nkopeleng ke bine tseo e leng pale le pokello ea dithothokiso ka tatellano. Ntate Khotso Khiba o ile a ikakgela ka setotswana ho ngola ka Sesotho, ho hlahloba dingodilweng tsa dingodi tse ding, le phetolelong ya dibuka tsa kgwebo le tsa mmuso puong ya Sesotho. Khiba ke sengodi sa pale e bitswang, Ke mora wa ka, e hlahang bukeng ya pokeletso ya dipale tsa Sesotho, Dipalekgutswe tsa sejwalejwale. Pale ena e ile ya fumana kgau ya The De Jager - Haum Literary Competition lefapheng la dipale tse kgutshwanyane tsa Sesotho ka la 8 Phupu 1996. Dibuka tsa hae tsa pejana di tswelapele ho sebediswa dikolong ho fihlela jwale. Khotso Khiba o ile a hlokahalla Lesotho ka la 22 Loetse 2002 a siya mofumahadi, bana ba bane le ditloholo tse pedi.